Gara poetica 
Sanluri (4 ottobre 1977) – festa de Santu Frantziscu

Poetas:
Pepe Sozu – Remundu Piras - Mario Masala 

Temi:
1° tema:  Deus, Omine e Tempus
2° tema:  Sientzia, Natura e Arte 

ESÒRDIU

Sozu
O Seddori, set’annos ch’at passadu
dae s’ùltima ’olta chi mi as bidu
subra su palcu tou a festa ornadu
chi che poeta mi so esibidu.
No isco si mi as tue ismentigadu
o calch’àtera ’olta preferidu.
Ma oe so torrende a logu tou:
’enz’a ti saludare dae nou.
Piras 
No mi nd’ammento dae cando fia
però su tempus lestru ch’est coladu.
In Seddori no apo pius cantadu:
no m’as intesu mancu poesia.
Po cussu deo m’immaginaia
chi de me ti nde fus ismentigadu.
Ja chi tue ammentadu ti nde sese
un’àteru saludu meu lese.
Màsala 
Pro chi sa nostra salda poesia
non siat in declinu e ne in crisi
sun tantos annos chi no cantaia
in custa festa ’e su Santu ’e Assisi.
Deo puru, Seddori, pensaia
ch’ismentigada de me ti nde fisi.
Invece ancora mi cheres intèndere:
un’àteru saludu ’enz’a ti rèndere.
Sozu 
Si nde apretzan su donu ’e natura
de cust’ùmile vena genuina,
garas che nd’apo fatu una deghina
ma sempre fin sos palcos in basciura.
Oe as lassadu cussa pianura
e ti nde ses pigadu a sa collina
po apretzare custu nostru cantu
inue tenet sa sede su Santu.
Piras 
Si no lu poden fagher su cunfrontu
de su Sant’ ’e Assisi afaca a pare
ma datu chi deo so a su tramontu
guasi ditzidende ’e mi ch’andare,
de me nd’azis a fagher pagu contu:
no chelzo mancu a bos impignare.
Chi mi che so andende bi cumprendo,
intantu su chi poto ancora rendo.
Màsala 
Tzeltu, Sotgiu, ch’est bella sa piata
ue sa poesia ’enit assunta.
E gia chi nd’an su palcu fatu in punta
comintzamos sa gara a s’ora esata
e custa puru cand’at esser fata
a sas fatas at a benner aggiunta.
Ma bi pensamos a da chi ch’est fora:
como la semus comintzende ancora.
Sozu 
In sa bella piata ’e lughes rica
faghen sas lampadinas ornamentu.
Est logu adatu po divertimentu,
pianta sentza s’’ider roca o bica.
Ma isperamos su fizu ’e Pica
chi mover como non lesset su ’entu.
Ca si si movet bentu in custu situ
deo penso istanote chi ch’at fritu.
Piras 
Po chi no sia ancora in pitzinnia
de fritu non nde fato mancu usu.
Custa lughe ja paret allegria
e briu a bois duos dat piusu.
Ma, ischides, sa lampadina mia
non brillat prus comente fit in usu.
Com’a brillare mi dat tropu tragu
ma no mi poto ’antare: brillat pagu.
Màsala 
Remundu, chi sos contos ti los fetas
mi paret finas un’idea sana
ca si comente jughes s’’alva cana
naras a su ponente chi ti ch’’etas.
Ma fetende su contu ’e sos poetas
mi paret una cosa tropu istrana:
ca a pagu-pagu dognunu tramuntat
però manc’unu no bi nd’at ch’ispuntat.
 
Sozu 
Deo, Remundu, no apo cumpresu
si naras chi peldìdu as su vigore.
Creo su faru tou ’e lughe atzesu
diat a totucantos risplendore.
E infati chi t’amos postu in mesu
chi t’amos dadu su postu ’e onore.
Ancora podes brillare che astru:
no ti che cancellamos dae mastru.
Piras
No, chi s’idea ’ostra apo cumpresu:
bois chi sezis sas fortzas novellas
azis briu e ancora frases bellas,
azis filosofia e bonu pesu.
A mie ja mi nd’azis postu in mesu
e mi parides duas istampellas
chi una per fiancu faghet gala
e no che poto ruer a un’ala.
Màsala 
Si rispetamos s’antzianidade
su postu ’e mesu bi l’amos ofridu.
At a fagher de autoridade
e su ch’at nadu Soggiu azis ischidu.
Deo invece so s’ùltimu naschidu
ma aggiumai che so a mesa edade,
sos pilos cambiende de colore:
no mi fetedas minore minore.
Sozu 
Màsala, una frase mi regalas
essende unu ’e sos pius giovànos.
Piras ca nachi at tropu pilos canos
si parit navighende in abbas malas.
Deo puru sessantatres beranos
garrigados mi sun subra ’e palas
e-i sa conca est in colore ’e prata:
como sa dente ’e s’oju l’apo fata.
Piras 
Chi b’iste meda ancora no bi creo
ca dogni tantu m’est giamende Deu.
Dia cherrer istare po recreu
ma sa solte chi m’’enit ja mi leo.
Però bos prego: si mi ch’ando deo
no chelzo chi ponzedas fatu meu.
A mie puru ’ogademiche fora
ma però bois abbarrade ancora.
Màsala 
Piras, si ses in mesu est un’eloggiu:
lass’istare sa morte e su tramontu
ca si cun nois che ses a cunfrontu
deo ti juro umpare cun Soggiu
chi finas fatu aimis su contu
chi nos selvias de puntu ’e apoggiu.
E invece debileddu e rue-rue
nos naras chi apoggiu cheres tue.
Sozu 
Ma sa trassa ’e Remundu l’as connota:
ischit sos trucos totu ’e cust’impreu.
Como est nende chi no rezet reu
però ja si difendet in sa lota
e no tenet bisonzu ’e Cireneu
po che jugher sa rughe a su Golgòta.
Est de sos antzianos postu in mesu
ma podet suportare cussu pesu.
Piras 
Deo puru ja so in cuss’ispera
mancari foltza no nd’epa bastante.
Tzeltu no che lu ’eto su poltante
e b’ando caminera-caminera.
Sa rughe mia est rughe lizera
no est nemmancu una rughe pesante.
Si bos che l’’eto subra so seguru
la podes giugher tue e issu puru.
Màsala 
Sa rughe si la jughes che la tiras:
mi dispiaghet cando t’imtimoris.
Ma custos trucos, o gentile Piras,
varios annos sun chi los coloris:
a cando naras chi ti che retiras
a cando naras chi fra pagu moris
mentres no as bidea ’e ti frimmare:
mal’ a morrer e malu a retirare.
Sozu 
Piras ja no est beru cantu naras
chi sias de azudos in s’arriscu.
Si m’istrachere cras ja isto friscu
ch’àtere a mie azuet in sas garas.
Da chi non poto su frisciu moriscu
deo mi l’apo a ponner in sas laras
e-a cantare ’uca no abbelzo
ma azudos anzenos no nde chelzo.
Piras
Bois mi sezis nende su babbai
ma deo no chelzo mancu a m’eloggiare:
a ritirare no ritiro mai
solu so ’isetende a mi ch’’etare.
Si niunu si solet azaldare
tando mi tocat chi abbarre gai.
No ap’a esser mancu s’assu ’e piche
però s’azis coraggiu ’etademiche.
Màsala
Mancu custas propostas no atzeto:
mi’ ch’apo fatu sempre su prudente.
A chie narat chi est decadente
li uso riverentzia e rispeto
e da su tronu sou no che l’’eto
ca no b’arrivo e no so potente.
S’illusione si devet distrùere
però cand’’enit s’ora ch’at a rùere.
Sozu
Mi paret custu unu cuncetu nou
chi m’at a dare gioia e recreu.
A chie b’ando po dare peleu
como ’e suore faghìndemi a brou?
No mi che calo da su caddu meu
po mi che sètzere in su caddu tou.
Da chi su caddu lu lassas de se’
dònalu a chie est caminende a pe’.
Piras
Ma sezis unu a dresta e unu a manca:
paret ch’in mesu ja m’azis reclusu.
Ma deo tantu resisto ’e piusu
cando bois m’’etades sa ferranca:
Marieddu mi cheret ponner s’anca
ma est timinde ’e che li ruer susu.
Deo ja poto dare calchi ruta
ma issu b’istat male si ch’est suta.
Màsala
No comintzemus a esagerare
cun sa nostra poetica favella.
Improvisa calch’àtera novella
jà chi ses de bundantzia unu mare.
Innanti fis in chilca ’e istampella
e como naras a ti ch’imbolare.
Paret chi t’incoragges e disperes
ma nara ite diàulu est chi cheres.
Sozu 
Est su cantu sa tua passione,
Remundu, ca ti an sempre preferidu.
E como cret sa populatzione
chi in palcu sos collegas at timidu.
Ma est faghinde che-i su matzone
chi si finghet ch’est moltu e-d-est drommidu:
faghet istrage a da chi si nde ischidat,
intantu Peppe Sotgiu no si fidat.
Piras 
Fìdadi, Peppe, chi deo no so friscu:
abbizadinde, est sa carena molta.
A cantare in su palcu est un’arriscu:
m’’enit male a torrare sa rispolta
ma inoghe ja ch’est Santu Frantziscu
chi ja m’at aggiuadu àtera ’olta.
So ’énnidu a lu visitare in domo:
ispero chi m’aggiuet finas como.
Màsala 
Tue, o Sotgiu, sa dresta mantene
chi non est in sa régula un’istrapu
proite fatu as sempre de capu:
mi’ ch’atonadu in su palcu ti crene.
Deo so a sa manca e b’isto ’ene:
devo serrare ca m’an postu a tapu.
Chie at fritu lentolu si tiret
e s’istat male fiancu si giret.
Sozu 
Est s’allegria ’e tzeltos ambientes
de caminare trambuca-trambuca
ma a chie at unu pagu ’e sale in tzuca
lamentas gai no nde li presentes.
Po chi piangas chi ses sentza dentes
no ti che ponzo su pòddighe in buca.
Su didu meu no faghes a brou:
si cheres mòssigas su pòddighe tou.
Piras 
Deo chi ses prudente no lu nego:
igue ses andende tropu a filu.
Ma so biancu che-i su pabilu:
ne fato brullas e ne m’arrennego.
Proa, su pòddighe in buca ponemilu:
ista tranchigliu, no ti nde lu sego.
No este mannu, no, su mossu meu:
t’apo a lassare su pòddighe intreu.
Màsala
Deo de unu mannu no mi jogo:
uso sa calma e no m’arrennego
e si as ojos sanos no t’intzego,
si sun sos tuos no ti nde los bogo
ma vida longa, Remundu, ti prego
finas a cando ’e cantare mi atrogo.
Però no so in chelu e ne altare:
nudda ti poto aggiungher ne leare.
Sozu 
Piras, pones sa zente in bona muta
a da chi ch’’ogas su versu bernescu.
Est unu panorama pitorescu
ma no connoschen totu cussa fruta
ca tue subra bi pones s’adescu
e-i sa matzonera cuas suta.
No so deretu a che ponner su pe’:
no est fata sa tràpula po me.
Piras 
Deo de matzonera no ventomo
nemmancu po bos tenner l’apo polta.
S’isperantzia mia est mesu molta:
como ja poto narrer mementomo.
Ma si su pe’ no che lu pones como
però ja che l’as postu atera ’olta.
E no ti dias meda a su seguru
ca che lu podes ponner como puru.
Màsala 
O Sotgiu, ses un’ora tichi-taca
de sos collegas sétzidu a sa dresta.
Ammenta chi sa zente no est maca
ca a iscultare ch’’enit a sa festa.
Ti nde ’ogas sos corros dae busciaca
e poninde ti che los ses in testa.
E mi paret ch’in custa circustantzia
a Piras dende ses tropu impoltantzia.
Sozu 
No so faghinde a nisciunu un’isfida
ma lu naro po sa precisione.
Da chi pius incanit su matzone
ogni trassa li selvit de guida.
Finas a poeteddu ’e prima ’essida
ja bi daia meda atentzione
e si no est dilgratzia fatale
como a m’intrapulare ti ’enit male.
Piras 
Peppe guasi si paret seguru
e narat: no mi sutzedit unu dannu
mancari gira-gira istes un’annu
ca deo a coglionare ja so duru.
Como mi narat chi s’est fatu mannu
b’andat tranchigliu finas a s’iscuru.
Naras sa mazonera chi la ’ides
intantu ti consizo: no ti fides.
Màsala 
Mi’ chi sas frases cheren mesuradas:
faeddos a su ’entu no nd’isparo.
Deo peruna tràpula non paro:
sun atrividas e sun aconcadas.
E cando ’ido tràpulas paradas
chi nd’apo ’idu nemmancu nde naro.
E a sighire a avantzare est dilgrascia:
in daisegus torro a coa bascia.
Sozu 
S’essèra una minore criadura
mi dian dare sas follas pelea.
Cun su collega puru a note intrea
’ogo sempre sos versos a mesura
però non penses dae sa paura
chi nde pighe a su palcu a tremulea.
Fin’a s’ùltimu sàmbene cumbato
e si poto sa parte mia fato.
Piras 
Peppe dare mi cheret istapaciu
e narat: no so pius criadura.
Issu cantat sos versos a misura
e no los at de fogu e de ghiaciu
e deo cun pagos donos de natura
sos versos gai los beto a casaciu.
A mie s’arte ’e maglia no mi tessit:
los beto gai a coment’’essit bessit.
Màsala 
Tzeltu a resister est unu vantaggiu
cantende in palcu a s’edade madura
e deo puru a metade viaggiu
in betzesa no so ma gioventura:
no chelzo narrer chi tenzo coraggiu
e no isvelo chi tenzo paura
proite sa virtude e su difetu
sunu cosas de tenner in segretu.
Sozu 
De s’ispavalderia bene immensu
custu no tenzo, in mente mi che incascio.
Uso sempre unu pagu ’e bonu sensu
e su chi fato prima no isfascio.
A sos pius mannos no beto s’incensu
ne sos pius minores los abbascio
ma cun su donu chi m’at dadu Deu
mi chilco ’e fagher su dovere meu.
Piras 
E tue faghes su dovere tou:
su bonu sensu ti consizat gai.
Deo dovere no nde fato mai
e d’esser variàbile do prou
ca tenzo tantos grados che-i s’ou:
o tostu o modde so sempre papai.
Chie cheret a cantos l’isminutzet,
chie lu cheret lentu si lu sutzet.
Màsala 
Ma no pensedas chi che sia indonu
o chi sia distratu o chi m’atonte.
Nara, Soggiu, chi tenes unu donu
e ses robustu, elevadu che monte:
a da chi naras chi Piras est bonu
però chi l’as paradu sempre fronte
mi paret tue puru chi ti apompas
a ube est issu isperende chi lompas.
Sozu
Creo chi sa finale chelfat fata
e mi parit s’esordiu risoltu.
A su collega dao sempre impoltu
po chi trabaglie in manera cumpata
e poi timo sa zente in piata
po ch’imbolare calchi versu a toltu.
Po cussu uso pesu cun mesura
ch’apo tropu ’e sa crìtica paura.
Piras
Tando s’’enit sa fine a sa ’ereta
deo no ti lu chelzo cuss’onore
tantu deo no so unu poeta
chi so a pena un’improvisadore.
Su versu ch’’essit e faghet colore:
a sas boltas est lestru che saeta.
Deo ’e lu currigire contivizo
ma mi chi ’essit e no mi nd’abbizo.
Màsala
S’est de finire momentu opoltunu,
tando, Soggiu, s’esordiu cessamos.
Però sos versos sun che-i sos ramos
ca sos deretos e toltos bi sunu.
Antzis, cando sos toltos che ’ogamos,
deretu bi nde restat caligunu.
Si bi nd’at pius toltos che deretos
mancu sos tuos an esser perfetos.

1° tema:  Deus, Omine e Tempus: 
Sozu 
Sighimos torra po dare recreu
a totucantu su populu unidu
chi s’est in sa piata riunidu
ismentighende turmentu e peleu.
Como su primu tema est arrividu:
in parte mia mi ana dadu a Deu.
E penso chi m’agate mesu male
cantende s’Ente Supremu Immortale.
Piras 
A tie in tema dadu t’ana a Deu:
tue tenes s’Eternu Criadore.
Deo invece apo su paru meu:
minore deo e-d-est tema minore.
Tenzo s’òmine ebbia totu intreu
ch’est criatura ’ennìdu pro s’amore.
Est s’Ente chi da primu l’at criadu,
Issu, ma a mie est s’òmine tocadu.
Màsala 
Prosighimos sa gara a bonu gustu
de front’a unu populu civile.
S’est de su tema su momentu giustu
lu presentamos in modu gentile.
Prim’’e totu bos devo narrer custu
chi a su meu manc’unu est simìle:
da sos àteros duos diferente
prite so de su tempus possidente.
Sozu 
Ma oramai cumpresu at sa zente
chi at dognunu una parte in favore.
Però no isco si s’immensu amore
deo canto ’e s’Eternu Onnipotente:
su ch’est de ogni cosa criadore
chi totu at fatu dae su niente.
De me òrdine at tempus e omìne
ca issu est totu, printzìpiu e fine.
Piras 
E tue lu cantas e ja ses giocundu
e naras ses eternu e l’as bantadu.
Deo puru m’agato in custu mundu
però no isco chie m’at criadu:
tue chi sias Deu mi asa nadu
ma cunsiderendebbèi a fundu a fundu
tue naras chi m’at criadu Deu
ma a mie mama mia e babbu meu.
Màsala
No est a rinfaciare unu disizu
e abberide un’àteru sipariu.
Su tempus in totue est a passizu
cand’in favore e cando contrariu:
no tenet babbu e no contat fizu
e-d-est pro contu sou necessariu.
Comente cheret gia ’enit e andat
e no si bidet e puru cumandat.
Sozu 
Su tempus sempre caminat a bolu,
istudiende s’òmine est atentu.
Però pensendebbèi unu momentu
cust’òmine si ponet oriolu.
Su prim’omìne non si est fatu solu:
bi at sempre unu babbu a fundamentu.
E, òmine, a risponder sias gratu:
su prim’òmine chie est chi l’at fatu?
Piras 
Deo, ti juro, no so un’atéu:
chi mi l’imputes est unu guai.
Naran: su criadore est babbu meu
e deo ja l’ispero goi o gai.
Tue naras chi m’at criadu Deu
ma deo a Deu no l’ap’’idu mai.
Si mi naras chi m’as criadu igue
fagh’una cosa e preséntadi tue.
Màsala 
Lass’istare sa fùria e sa fua:
no sias contr’a Deu arrabbiadu.
Nachi su primu èssere criadu
l’at dae unu punzu ’e terra crua.
Tue, invece, in su sinu ’e mama tua,
Remundu, as noe meses viaggiadu.
Poi de noe ses nàschidu puru:
as trascursu su tempus a s’iscuru.
Sozu 
Omine, no ti mustres airadu:
ses contr’a Deu un’èssere minore.
Ses nàschidu e-a morrer destinadu
ch’est su supremu ordine mazore.
Da chi das un’ojada a su criadu
immaginas chi b’est su criadore:
ti pones su chelveddu in oriolu
ma, s’est criadu, no si est fatu solu.
Piras 
Naras a abbaidare su criadu
e deo ja lu miro in bonu motu.
Infatis tue matessi m’as nadu
ses tue chi a Deu ses devotu:
chi t’at criadu deo immaginadu
mi l’apo e lu ses nende tue etotu.
Ma nàrami sa santa veridade:
s’immaginare no est realtade.
Màsala 
Sende poetas de professione
no chi ’essedas mai a rugadura.
Mi’ chi po nascher una criadura
bi cheret noe meses de presone.
Deus pro fagher sa creatzione
in ses dies precisat sa fatura.
No at su tempus printzìpiu e ne fine
e l’impiegat Deus e omìne.
Sozu 
Lassende ’e sa polémica su jogu
ca in sos temas b’at logu po totu,
chie narat ch’a Deu no at connotu
lu devet ammirare in dogni logu.
Chie ch’at postu in su sole su fogu
e chie at dadu a sa terra su motu?
Chie at pienu ’e abba ogni oceànu
si no est Deu eternu e soberanu?
Piras
Tue naras as fatu s’oceànu
chi a pena ch’andat bentu umore mudat.
Tzeltu no este da sa mia manu:
deo no l’apo fatu e no si dudat.
Tue naras ch’as fatu su vulcanu:
oe s’atzendet e cras si nd’istudat.
Si lu fateras tue ammentadinde
deviat semper istare teninde.
Màsala
Omine, cantas cosas bellas naras!
Giradinde a cust’ala si as cuscentzia
e rende a su tempus riverentzia,
aprétzialu a dogni abbelta ’e laras.
Dae Deu niente no imparas
ma su tempus ti dat isperientzia:
a Deu no li fetas murru feu
ma ringratzia su bellu tempus meu.
Sozu
Si umpare cantamos a cumone
faghinde ’e ogni frase s’argumentu:
chie est chi at criadu ogni elementu
si no su mastru ’e sa creatzione?
Chie est ch’at dadu sa perfetzione,
ordine e astros a su firmamentu?
Parin da tesu puntinos de oro:
giran e curren in s’òrbita insoro.
Piras
Ma si deo architeto unu palatu
so deo s’autore e-d-est su meu
proite l’apo fatu totu intreu
cun arte, cun mesura e modu esatu.
Su sole no ischimos chie l’at fatu
e tando namos chi l’at fatu Deu:
lu namos solu ma no bi creimos
………………………………….
Màsala
...................................................
...................................................
prima fis forte ca podias meda
come débbile ses cun s’’alva cana.
Benit s’istiu e ti ’estis de seda
e in s’ierru ti ’estis de lana
e su tempus lu deves prevedire:
a cunform’a su tempus su ’istire.
Sozu 
Ma poite a su pòpulu preguntas
sempre cun frases de ogni manera?
Che pones rughes in totu sas puntas
altas chi paren tochende s’aera
e t’imbenujas tue a manos giuntas
die e note faghinde preghiera
a custa rughe ’aséndeli sos pese:
e tando pregas a su chi no crese?
Piras 
Tue como mi cheres dare toltu
ma deo a mi lu narrer ti l’afeo.
Gesucristu fut òmine che deo:
a preigare in terra ja s’est poltu.
E deo ca fut che deo l’apo moltu
e da ch’est moltu ancora mi lu leo.
Ma tue deves cantare a Deus Dòmine
puite Gesucristu fut un’òmine.
Màsala 
Làssache a Deu de su chelu in chima:
nachi totu sas cosas las at fatas.
Ma ammentadinde chi su tempus tratas:
iscava, òmine, si as manu frima.
Cuddos chi subra truncos fini prima
in suta terra pedras las agatas
incue ’e Deus manu no bi nd’ada:
s’est cun su tempus pietrificada.
Sozu 
Ma si a Cristos das onore e vantos
tue eloggende ses su tema meu.
E-i sas rocas las faghes a cantos
de fagher chejas penséndebbi arreu
e-i sos santos si sun fatos santos
ca ana pregadu e adoradu a Deu.
E non sias a s’òmine rivale
ca a Deus pensat s’òmine immortale.
Piras
Tue ja dias cherrer totu a tie
e naras chi creo deo e tue crese.
Ma tue puru unu Deus no sese:
ses in terra che deo rie-rie.
A Gesu Cristu lu lessas a mie
e totu tue no ti che lu lese.
No creo, no, chi sias cori-duru:
deo sa parte mia b’apo puru.
Màsala
Sezis in chilca de bos dare impoltu
cando a sa sola intrades in atritu.
Per’a mie mi paret unu toltu
ca est su tempus su menzus profitu:
mi’ ch’a da chi un’omìne benit moltu
cussu santu no lu faghen subbìtu.
E ammito chi omìne no si lasset
però bisonzat chi tempus che passet.
Sozu 
Poite ’e Cristos cheres unu cantu
s’est bénnidu a sa terra su Messia?
E-a Deu li deves render bantu
ca incue bi podet Deu ebbia:
s’est incarnadu s’Ispìridu Santu
in su vergine sinu de Maria.
Est diferente da tota sa zente,
tue lu cheres a tie serente.
Piras
Deo sa parte mia mi che leo
e no mi podes mover da igue.
Nachi Deus isistit in totue
e in lìnia ’e màssima bi creo
ma da chi no poto a bi pigare deo
nara poite no che calas tue.
Invece tue a mie no mi miras:
pius chi andas pius ti ch’istiras.
Màsala
Si che jughides sa conca in s’isteddu
ja mi parides a sos primos bolos.
Mirade de su tempus sos consolos:
da issu azis giagadu a chelveddu,
cun issu azis caminadu solos
e bogadu cumpridu ogni faeddu.
Dae su tempus dognunu est maduru
e mi parides ribbambinde puru.
Sozu 
Deu in terra no che ponet pe’
si est sovranu e-d-eternu Babbai.
Nisciunu in terra no l’at bidu mai
si est s’eternu e su supremu re:
sa ’oghe ebbia intesa l’at Mosè
ca li detat sa legge in su Sinài.
Si si mescerat a su mundu intreu
a s’ora mancu diat esser Deu.
Piras 
Como ti chelzo dare su permissu
prite a ti lu negare paret feu.
Mosè faghet sas legges, est ammissu,
e at iscritu unu còdice intreu.
Tue naras: bi l’at ditadu Deu,
deo naro chi las at fatas issu.
E ti nde poto dare paragone
chie de nois duos at rejone.
Màsala
S’isetas dae chelu unu regalu
a mie paret chi siat in donu
e cun Deus non faghes aggualu
si comente est su tempus su padronu.
Tue a boltas lu prevedis bonu
da poi girat fogliu e faghet malu.
No domandat a Deus su permissu
e faghet semper su chi cheret issu.
Sozu 
Sole ’e austu cun fritos d’ ’Ennalzu
cumandat Deu dae s’infinitu
però Piras cun dentes de atalzu
est sempre arrogantende in cussu situ.
Si est Mosè ch’at sas legges iscritu
tue lu ses boghende a faulalzu:
si no aerat a Deus connotu
ja ses disonorende a tie etotu.
Piras
Deo naro chi tue ti cres re:
naro sa veridade si m’invitas.
Custas legges las at dadas Mosè:
issu las at pensadas e iscritas.
E tue a narrer inoghe coitas:
sas legges sun bessidas dae te.
Si tando ses de Mosè ’énnidu a domo
nara poite no che calas como.
Màsala 
Isculta, omìne, e su chi naro cre’
ca a contu tou ti che ses andadu.
As semper in su tempus cunfidadu
sena bi ponner in su chelu pe’.
Ma, nàrami: a sos tempos de Mosè
puite fis un’òmine arretradu
e-i como invece ses civile?
Risponde, si ses òmine gentile.
Sozu 
Deo non so a su tempus rivale
e de s’òmine apretzo sos ingegnos.
Ma non podides negare sos segnos
chi lassat su Supremu e Immortale
ca est isse su mastru ’e sos tres regnos:
minerale, animale e vegetale.
Manc’unu si nde podet mai abbàtere
e no est cosa ’e poder criar’àtere.
Piras
Peppe totos tres regnos si ch’at giutu
e Marieddu est sempre bai-bai.
At nadu chi Mosè in su Sinài
no fut inteligente ne astutu.
Però su ch’at iscritu goi o gai
no l’an totu sos séculos distrutu.
O tempus, mezus faghe fizu ’onu
tantu contr’a s’omìne ses in donu.
Màsala
Tue male sos contos t’as tiradu:
no ti nd’abbizas coment’as faddidu?
Cun su tempus ti ses immannitadu,
as comintzadu a ponner a sentidu
e cun su tempus ti ses istruidu,
cun su tempus ti ses civilizadu.
E no mi nelzas chi so bai-bai
prite ti costat pagu a narrer gai.
Sozu 
No nde fetedas un’àtera isfida
creinde s’unu ’e s’àteru prus forte.
Ma da su mastru ’e sa suprema corte
est dogni òpera nostra diriggida.
E isse a totu regalat sa vida
e poi li devimos una morte.
Però isse nos faghet ammentare
chi tenimos un’ànima ’e salvare.
Piras 
Tempus e Deu ja sun de gasie:
unu e àteru m’at avariadu.
S’òmine, naras, tue l’as criadu
e deo ti do rejone: as fatu a mie.
Mi paret deo immaginende a tie
chi ses comente t’apo immaginadu.
T’amo, t’adoro, ti rispeto e creo
ma a tie immaginadu t’apo deo.
Màsala 
Làssal’a Deu ca ch’est tropu susu
e-a tie no vivet a vicinu.
Mi’ chi su tempus no contat divinu
per’at de Deus podere piusu
ca innanti fis téteru che fusu,
como ti ses fetende a un’unchinu.
Ube no si b’est Deu interessadu
sun cosas ch’at su tempus causadu.
Sozu 
Cun immàgines a dresta e-a manca,
òmine, in tempus as istudiadu.
Però deo ’e ti narrer so in gradu
pensende a Deu ch’as bogadu s’anca:
solennemente ti ses isbagliadu
da chi mi faghes cun s’alva bianca.
Ammentadi chi Deu est fatu gai:
sempre giòvanu e no imbetzat mai.
Piras 
Tue mi naras: ses sempre giovànu
e ch’istes giovaneddu be-i creo.
Ammenta chi su grecu, su romanu
ja tenian a Giove e mi lu leo
ca Giove fit unu deu paganu
e fut comente l’apo fatu deo.
Tue ti ’antas ch’asa fatu a mie,
deo mi ’anto ch’apo fatu a tie.
Màsala 
Tue ti ses fetende contos mannos
e pro su tempus s’orija l’as dura.
Làssache a Deu ca ch’est in s’altura,
est immortale cun divinos pannos.
Ma lea un’omìne in gioventura
innamorende cun-d-una ’e otant’annos.
Cheria ’e mi risponder su disizu:
nara puite no bi naschet fizu.
Sozu 
Ma de su tempus segnende su contu
ammenta su Supremu bi est ancora.
S’òmine podet isbagliare s’ora
cun su tempus ponìndesi a cunfrontu.
Ma ’enit puntuale s’aurora
e poi ’e s’aurora su tramontu:
decretu sou est cussu movimentu,
no podet cambiare unu momentu.
Piras
Tue che ses in altu che in basciu,
tenes de cumandare contivizos.
Sa fèmina at in sinu unu calasciu:
cun-d-un’òmine isfogat sos disizos.
Tue no ses ne fèmina ne masciu,
no tenes ne muzere e mancu fizos.
Como ti ses bantende milli benes:
proa a mi narrer ite totu tenes.
Màsala 
A cantu paret m’as interrogadu
e fin’aplaudidu ti an igue.
Però puntas sos ojos a sa nue,
sempre a su tempus ti ses adatadu.
E-a da chi su tempus ch’est passadu
ja no mi pares masciu mancu tue.
E no comintzes a ti dare lodes:
as esser masciu però pagu podes.
Sozu 
Santu Frantziscu, un’òmine distintu,
cumandaiat teraca e teracu.
Da chi s’idea ’e Deu lu at convintu
sos paesanos li ana nadu macu
ca a bestimenta si at postu unu sacu
e una fune si at presu in su chintu.
Fundat tres òrdines de sa religione:
pensende a Deu est ch’at tentu rejone.
Piras 
Frantziscu fut in bàculu e in sacu
ma fut comente deo sentza jogu.
Su tempus faghet abba? Su peracu
mi ponzo e atraesso in dogni logu:
si faghet fritu mi fato su fogu,
abbisu chi che tue mi cres macu.
Deo sa pedde mia ja l’istimo:
mancari sias malu no ti timo.
Màsala 
No nelzas chi so macu si ses biu:
arrejonamos pianu pianu.
A tempus sou intrat abba a riu
e podet erutare unu vulcanu.
Nara puite innestas in beranu
e invece incunzas in s’istiu:
t’adatas a su tempus naturale
e no b’intrat su Deus immortale.
Sozu 
Ma Deus est presente in dogni logu
si, tempus, nde cumprendes su signale:
no lu podet leare mancu a giogu
su pecadore terrenu mortale.
A Sòdoma e Gomorra imbiat fogu
poi mandat su dillùviu universale
e si tando salvadu si est Noè
ca l’at avvéltidu su Divinu Re.
Piras 
No, chi so deo chi mi so salvadu
e-i s’arca no l’apo fata in donu.
S’òmine a si salvare sempre est bonu
e s’est fatu padronu ’e su criadu:
ti naro chi so deo su padronu
prit’apo sos disaggios afrontadu.
Tue mi naras a esser devotu
ma faghes male e mi salvo etotu.
Màsala 
Nara, Soggiu, sa ’uca cando abberis
a ube custu Deus tou andat?
A mie paret ch’unu pagu isbandat
ch’invece ’e lu difender ja lu feris
ca sas cosas chi sun sutzessas deris
ammenta chi su tempus las tramandat.
E de custu no est Deus su mere
prite su tempus cumbinchet a crere.
Sozu 
Si ses tempus no apas oriolu
de intrare cun s’òmine in cuntrestu.
Da igue non movo tantu prestu:
cherio ’e sa giustìtzia consolu.
Ma poite si salvat Noè solu
e distrutu si est totu su restu?
De si salvare Noè at cuss’onore
ca teniat a Deus in favore.
Piras 
Po piaghere ammiter ti lu poto
però lu naro cando inoghe aduras.
Tres fizos de Noè e tres nuras,
Noè cun sa muzere ja fun oto:
in sa tempesta an giogadu su loto
e si salvan po èpocas futuras.
Primu fun oto chena rigualdos,
oe guasi bator milialdos.
Màsala 
A narrer tantu bi cheret azaldos
cun s’otada ch’’atidu as a concluos.
An esser sos printzìpios sos tuos
e arrivamos como a tempos taldos
ja chi s’est comintzadu dae duos
e semus circa bator milialdos.
Mizas de annos che passat, cre’ a mie:
no sun naschidos totu in-d-una die.
Sozu 
Ma Deu ’idiat dae chelu in chima
de ogni terra ogn’iscena funesta
da chi l’aian példidu s’istima
ismentighende a isse in giogu e festa.
Ma a Noè ch’imbiat sa tempesta
l’at avvéltidu tantu tempus prima
ca fiat su fidele patriarca
e li at cossizadu a fagher s’arca.
Piras 
Annangados sos omines si sunu
da sa tempesta si chi ’essin fora:
moltiplican a tempus oportunu,
pòpulan dogni terra ogni dimora.
Tue fis unu e ancora ses unu:
unu fus tando e unu ses ancora.
Possìbile ch’abbarres sempre gai:
no as créschìdu ne mìminas mai?
Màsala 
Ajò, no li distruas sa morale
dadu chi Deus sa vida t’at dadu.
Ma issu unu solu nde at creadu:
in su tempus moltiplìcat, salvu male.
Da poi su dilùviu universale
nàrami cantu tempus est duradu.
No la fetas, omìne, noiosa
ca est a tempus sou dogni cosa.
Sozu 
Da chi m’abberis un’àtera via
sa realtade esata no costois
poite est s’universu in manu mia
e nades: Deus, pregade po nois.
Deo so Deu e so unu ebbia
e puru so padronu ’e totu ’ois
ca po nascher sa janna bos abbelzo
e bos che leo totu a da chi chelzo.
Piras 
Nachi nos leat in giaru e a cua:
igue, caru Deus, tenes toltu.
Deu m’at fatu cun sa manu sua:
de argilla e salia m’at cumpoltu.
Da chi fia sa criadura tua
chelz’a mi narrer poite m’as moltu.
M’as moltu solu ch’as tropu poderes
e naras chi as fatu su chi cheres.
Màsala 
Sena su tempus no est un’afare
prite bi tenet sa parte madura.
Tzeltu sa vida est pagu sigura,
no vivimos chent’annos tot’umpare:
ma a si morrer si morit pro natura,
omine, a Deu làssalu cantare.
E da chi moris chi s’oju as serradu
est signu su momentu est arrivadu.
Sozu 
Su tempus como cun ira e afannu
de Deu no nde cheret tenner cura.
Però sa vida no est a mesura
ca destinadu ognunu no at s’annu
ca unu morit sende criadura,
s’àteru frade poi a betzu mannu
prite sa vida de su mundu intreu
est totacanta in sas manos de Deu.
Piras
Mariu ca su tempus li ana dadu
issu no morit e si cret seguru.
Ma abbàida e osserva su futuru:
tue a igue no ses arrivadu.
Poi osserva su tempus passadu:
cheret narrer chi moris tue puru.
A mie m’at a bochire tue o Deu:
da chi molzo che lasso a fizu meu.
Màsala 
De su chi naras ses pagu siguru
e-a da chi t’impicias est guai.
Mi’ chi su tempus est imperituru:
che nd’at passadu e bi nd’at assai:
tra passadu presente cun futuru
divisu in trese ma no morit mai
proite est sempre betzu e sempre nou
e ti ch’as a morrer tue e fizu tou.
Sozu 
Nàra Lughia poite at decisu
distruer de Pascàsiu sa sèdia.
Barbara, verginella ’e Nicomèdia,
su martìriu atzetat cun sorrisu.
E Dante t’at iscritu sa commèdia:
chircat a Beatrice in Paradisu
isvilupende totu su talentu
ca at a Deu ebbia in pensamentu.
Piras 
Sa bella virginella ’e Nicomèdia
bolende che un’ànghelu a sa nue
che pigat e in chelu at una sèdia:
gai sun sas femìnas de totue.
Dante at iscritu una grande cumèdia:
nàrami, prite no l’as iscrita tue?
Ma tue, Deu, mi faghes a rìere
ca no ischis ne legger ne iscrìere.
Màsala 
Est veramente un’òpera cumprida
ma no lassedas su tempus a coa.
Innanti fatu at sa ”Vida Noa”
poi l’at sa cumèdia finida.
Ma podet fagher solu cussa proa
send’a mesu caminu de sa vida
prit’a minore si devet arrèndere:
no fit ancora a tempus de cumprèndere.
Sozu 
Mi’, no so caminende arrumba-arrumba
suta ’e a tie mujende s’ischina.
At cantadu ’e s’inferru sa ruina,
de cherubbinos intesu at sa trumba
e l’an dadu su tìtulu ’e divina
ch’at cantadu sos regnos de oltretumba.
Dante pagu in sa terra si tratenet:
su ch’est divinu a Deus apartenet.
Piras 
Dante est òmine e-d-est totu su meu
e che Dante apaltenen totucantos.
Abbàida, b’at miliàrias de santos
chi pigados che sun a s’empiréu.
Totucantu los pregan cun ispantos:
pregan pius a issos che a Deu.
Totu sos santos che pigan a bolu:
issos sun tantos e tue ses solu.
Màsala 
Nara, omìne, si as ojos netos
chi abbàides bene est necessariu.
Faeddas a minore a ilvariu,
a mannu as cumpridos intelletos
pro chi su tou est s’anticuariu
chi at dadu valore a sos oggetos.
Ne Deu e ne santos bi passizat
ca est su tempus chi los valorizat.
Sozu 
Anselmo ’e Valdaosta su caminu
si traciat po pigare a s’empiréu
e s’immortalat Tomas de Aquinu
dae sas oras chi at pensadu a Deu.
At cambiadu metodo Austinu
ca prima fidi unu manicheu:
pensend’a Deu e-a sa religione
est diventadu mastru e campione.
Piras 
Ma si tue ses re ista che re:
no ti nde cales dae cuss’altura.
Santu Frantziscu est amante ’e me:
’idet su criadu in dogni criadura.
No teniat ne caddu ne vetura
e-a su chelu ch’est pigadu a pe’.
Tue los cheres totu po rejone
che chi s’omìne epemus a cumone.
Màsala 
Cando su tempus no bos paret giustu
iscultade ite narrer bos cheria.
Sa festa li faghides a Maria
ma dogn’annu su bìndighi ’e austu:
tand’est dognunu de suore infustu,
no est tempus de nie e ne biddia.
Como cummemorades a Frantziscu:
sa festa sua est sempre in tempus friscu.
Sozu 
Chie at cumpresu ’e Deus sa peràula
diventat santu che mastru ’e giudìtziu:
afrontat su terrenu sacrifìtziu,
no pecat mancu néndedi una fàula
e si drommiat in letu ’e tàula,
s’at astrintu a su chintu su cilìtziu.
Ma chie a amare a Deu li piaghet
solu su sacrifìtziu lu faghet.
Piras 
Tue che dasa su méritu a Deu
ca est padronu e-d-est apoderadu.
Ma s’isto chena cummiter su pecadu
mi so salvadu po méritu meu
e boltas meda ca m’at peldonadu
mancari ’e una culpa sia reu.
Deo ti prego e ti leo a sas bonas
e po chi sia malu mi perdonas.
Màsala 
Però sempre su tempus si b’aplìcat:
no la leedas de ateru ’essu
ca si un’isperantzia no si sicat
isperat de su tempus su sucessu.
A unu santu faghen su processu
e cun su tempus si beatifìcat.
Ma sempre si su tempus li favorit
ca nisciunu est santu a pena morit.
Sozu 
Chie ch’est fora da sa via drita
tantos annos si paret in ruina.
Poi sighit de Deus sa dotrina
e lassat cuss’idea malaita
ca Deu est sempre in sa sede divina
cun sa misericordia infinita:
bos acoglit da totu sos deseltos
e bos atzetat a bratzos abbeltos.
Piras 
Jà l’isco, ja, chi Deu nos isetat
ma deo in terra pregadu apo e sufridu.
Nostra Segnora a Cristos at batidu
ca s’Ispìridu Santu la prenetat.
At a Santu Zuseppe po maridu:
est castu e che una sorre la rispetat.
Eco totu de s’òmine sos brios:
ite nde naras de sos òmines mios?
Màsala 
Omine, Deus tenet manu santa
e su podere sou est assolutu.
Però su tempus tenet fortza tanta
ch’a cumplimentu dogni cosa at giutu
ca sol’a tempus sou una pianta
cussa ti podet batire su frutu.
E creo frutu in chima chi nde toches
mancari a Deu ’e su chelu t’invoches.
Sozu 
Ma su chi tue iscritu as cun sa tinta,
òmine, b’est ancora in su Vangelu.
Giuseppe at in su sàmbene su gelu
da chi at bidu sa muzere incinta:
tando a Giuseppe li at nadu un’anghélu
chi fit de Deu un’opera distinta.
E s’imbenujat e pregat ancora
cando s’abbratzat a Nostra Signora.
Piras 
Nostra Segnora, sa fiza ’e Sant’Anna,
fiza ’e Sant’Anna e Santu Joachinu:
Sant’Anna l’at regolta intro su sinu,
l’at allevada casta che Susanna.
Est de s’òmine frutu genuinu,
deo b’apo sa parte pius manna
ca est pura e càndida che tela
ma si la cheres, mi’, leadichela.
Màsala 
Soggiu, cun custa tua papardella
difendinde su Deus soberanu,
pares in prima crasse un’iscolanu
pro otenner votu ’onu in sa pagella.
Si Maria si morit verginella
est ca bi fit Zuseppe pili-canu.
Su ch’at fatu a giovànu no repitit
prite su tempus no bi lu permitit.
Sozu 
B’est Deu de Betlemme in sa capanna,
de cuss’iscena su massimu artista.
At concepidu a Maria Sant’Anna
chi prima non nd’at fatu ’e concuista.
Pregat Elisabeta a betza manna:
tenet a otant’annos su Batista.
A tenner fizos cun sos pilos grigios
totucantos de Deu sun prodigios.
Piras 
De su desertu su grande profeta
làssal’istare chi est sa palte mia
prit’est su fizu ’e Santu Jacaria
e-i su fizu ‘e Santa Elisabeta
e l’an fatu ’e ossos e de peta
e mi nde ’anto e lodo ’asi a porfia.
Ma semper obiar-obia ses cue:
a bisu chi nde cheres palte tue.
Màsala 
S’as a Deu est sa palte un’ateruna
e lass’istare, Soggiu, sos ingannos.
Una ’etza no faghet brincos mannos:
est diventada frita che sa luna.
A tenner unu fizu a otant’annos
oe femìna no che nd’at manc’una.
No lu permitit custu tempus meu
e paret chi no bi podet mancu Deu.
Sozu 
Ma a Deu pregat issa santa e bona:
a otant’annos de partu at s’iscena.
Mosè passat asciutu in cussa zona
da chi su mare fit de abba in piena.
Da ch’in su mare che an betadu a Giona
si che l’at ingullidu una ballena.
Sos òmines lu cheren annegadu:
isse pregat a Deu e s’est salvadu.
Piras
Naran chi nachi a su profeta Giona
si che l’epat ingultu una balena
e issu intro sa ’entre sona-sona
malefadadu nd’at passadu ’e pena
poi cudda che una mama ’ona
ja nde lu butat in mesu sa rena:
cosa chi no at fatu mancu Deu
ma est sutzédidu a s’òmine meu.
Màsala 
Tot’est cosa sucessa in aterue
e in-d-un’era antiga e lontana.
O caru omìne, si bisonzu as tue
no invoches sa colte soberana
ca si t’ocurret abba pioana
deves puntare s’oju a una nue.
Ca Deu penso chi no ti l’aprovet
e si lu pregas mancu si cummovet.
Sozu 
Cun sa ballena no mi fato mudu
ca su miràculu est a oju visìbile
ca sa ballena at fatu su possìbile:
nde l’’ogat in sa rena o in su ludu.
Ma a si salvare ja fit impossìbile
si Deu no b’esserat in aggiudu.
Chi ti ses salvu ’anténdedi piaghes
però a contu solu no lu faghes.
Piras 
Tzeltu chi tue ti nde ses bantadu
e ca ses misteriosu ti cuntentas
però no ti ses mai presentadu
poi chi no bi creo ti lamentas.
Nara e puite t’abbarras cuadu:
pònemi mente e mezus ti presentas.
Si ti presentas jà mi nd’innamoro
e tando ti connosco e ja ti adoro.
Màsala 
No sias de unu Deu in s’isperantzia
cando no bides forma ne colore:
in su tempus est totu s’impoltantzia,
òmine, a m’iscultas pro favore?
No repitis a mannu una mancantzia
cudda chi commitìdu as a minore:
cun s’ozu sou ognunu ’enit a frìere
dopo su tempus de jogare e rìere.
Sozu 
Omine imperfetu e malandrinu,
umpare fatu b’amos unu tretu.
No m’as a bider subra ’e su terrinu
prite so deo ispìritu perfetu.
E si so deo ispìritu divinu
mi bides cun sa lughe ’e s’intelletu.
Però s’a mie no m’as osservadu
tando as s’intelletu anneuladu.
Piras 
Deus nachi est sempre infinitu,
Mario est temporale e no nde braghes.
Abbàida sas piràmides d’Egitu:
tue ses tempus però no nde faghes.
Che sun sos preistòricos nuraghes
de tufu, de trachite e de granitu.
E che fin tando e ch’abbarran ancora:
deo che so e tue ch’istas fora.
Màsala 
Sa zente cheres ponner in disvagu
in subra ’e custu palcu cuadratu.
Su tempus no est macu ne imbriagu:
ammenta ch’est regnende in dogni latu.
Ma su nuraghe a da chi l’as fatu
valore nde teniat finas pagu.
A sigundu ’e sos istòricos su suntu
su valore su tempus l’at aggiuntu.
Sozu 
Socrate, chi filosofo eguale
in terra no nde naschet ogn’iscuta
prim’’e morrer sighinde in bona muta
cun sa favella afrontat su rivale
e at nadu bufende sa cicuta:
ammentade ch’est s’ànima immortale.
Finas morinde in s’ùltimu momentu
tenet s’Ente Supremu in pensamentu.
Piras 
A Socrate est in donu chi lu nòmine
ca fut unu sofista geniale.
Iss’at nadu ch’est s’ànima immortale
e ch’est unida a su corpus de s’òmine.
A tie chi ses, nachi, Deus Dòmine
no t’at chilcadu ne bene ne male.
Suponzo chi t’epat chilcadu e bi creo
però s’ànima mia l’apo deo.
Màsala 
Ma su tempus no ch’est in Paradisu:
no che podet pigare in sas iscalas.
Cheret lezeri ca jughet sas alas
e ti faghet, omìne, unu sorrisu:
poi chi riet ti girat sas palas
e tue tristu diventas in visu.
E no t’illudas pro esser omìne
ca cun su tempus torras a pruìne.
Sozu 
Mi paret ora ’e la fagher finida
ma finìndela in gioia e acisu.
Ogni faeddu de Deu est concisu
cos’in sa mente ’e dognunu impremida:
lu devimos amare in custa vida
po nde godire poi in Paradisu
ca tramontat de terra ogni guvernu
ma no finit su sou regnu eternu.
Piras 
Como finimos ca est cumpetente
sa fine jà chi gai an decretadu.
Iscujade si apo esageradu
cantende custu tema veramente
tantu ja soe sempre unu credente
ca babbu e mama mi l’an imparadu.
No bos lu nego, in Deu ja be-i creo:
su chi m’an imparadu imparo deo.
Màsala 
Cando su tema finides subbìtu
cheret narrer chi s’ora est arrivada.
Però su tempus at campu infinitu,
no si frimmat in peruna contrada:
a cando ’enit caldu, a cando fritu
in bator istajones de s’annada.
Cando distulbat e cando provedit:
ne omine e ne Deu no l’impedit.

2° tema: Sientzia, Natura e Arte 
Sozu 
Dae Peppe, da Mario e Remundu 
intesu as tempus, Deus e omìne.
Como su tema est torradu a pruine:
no lu giramos dae susu a fundu.
Ma ca amos tentu cun cussu sa fine
est arrivadu in palcu su segundu.
Lassende totu cussu a una parte
a mie como mi est tocada s’arte.
Piras 
S’arte no est unu tema minore
e deo como so s’iscentziadu.
Bos naro ch’apo pagu istudiadu,
tota vida apo fatu su pastore.
De chelveddera so tropu minore
e no m’an sas iscolas aggiuadu.
Però canto s’iscentzia e perdona
e l’apo goi a cantare a sa bona.
Màsala 
Deus, òmine e tempus a un’ala
lassamos ca est palte tramontada.
Afrontamos un’àtera pigada
sena b’aer aggiudu e ne iscala.
Però ringratzio sa dea bendada
ca no m’at favoridu parte mala.
Salv’errore legginde s’iscritura
paret chi m’est tocada sa natura.
Sozu 
A da chi s’arte jam’eo a s’apellu
bi ap’a prosighire in cussu segnu.
Si poto ap’a leare su pinzellu
po mi fagher perfetu ogni disegnu
e cabu b’ap’a ponner e ingegnu
imitende su giustu e-i su bellu
in sos cuadros chi nde ’ogo a fora
finas su mezus superende ancora.
Piras 
Eo so una mite criadura
frunida ’e coro e puru de intelletos.
Abbaidende totu sa natura
tento ’e nd’istudiare sos segretos.
S’iscentzia ’e s’omìne fine e pura
faghet càlculos e ancora progetos
e issa ogni mistériu l’isvelat
ca s’intelletu ja bi lu rivelat.
Màsala 
Dae su tema no si podet fùere
gai dognunu in su sou si aviat.
S’alte at a pensare a costrùere
invece sa natura est sa chi criat
e deo penso chi sa mama siat
sa chi dat a dognunu late a sùere.
E no s’agatat frutu saboridu
che su chi sa natura l’at ofridu.
Sozu 
A sa natura no li so rivale
e fina cun s’iscentzia isto umìle.
Ma devo istudiare dogni istile
de òpera minore o colossale:
primu inaltzo una catedrale
cun-d-unu maestosu campanile.
Tota s’arte chi tenzo ana cumpresu
e s’òpera l’apretzan dae tesu.
Piras 
Ma deo sa natura leo a giogu
e isfruto cuss’iscentzia divina.
Apo inventadu una grande turbina:
l’inserro e l’incanalo in cuddu logu.
Tando da s’abba ndi ’essit su fogu:
fato s’elétricu e sa lampadina.
Abbaidade de cantu sun bellas
chi sunu imitende sas istellas.
Màsala 
Piras, comente cheres la cumbina:
ja so inoghe iscultende a tie.
Pònemi mente e una lampadina
sa chi naras ch’inventas rie-rie
cando semus a ora ’e mesudie
ponemichela a su sole vicina.
A mesanote calchi cosa figurat
però a mesudie si oscurat.
Sozu 
Ma miro s’arte inue at trabagliadu:
restat s’impronta sua in dogni edade.
De Mosè tanta rara maestade
ana cun s’iscalpeddu immortaladu
e puru Michelànghelu at lassadu
sa bell’istàtua de sa Piedade:
de ogni tempus su capolavoro
chi cantos chilos pesat balit oro.
Piras 
Su sole po natura at una dote
e brillat sempre cando ch’est inie.
Deo no brillo nudda a mesudie
ma tue no bi ses a mesanote:
tando sa zente s’invocat a mie
a tale illuminare chi ti pote.
Infatis sa patente ja mi leo:
da chi no bi ses tue bi so deo.
Màsala 
Caru Piras, chi ses poeta ’e fama,
a mi lassas istare su bufonu?
As comintzadu cun-d-una fiama
ma nara chie t’at dadu su donu.
Est sa natura sa suprema mama
ch’at duos fizos, su malu e su ’onu.
E-d-est cudda ch’at dadu intelligentzia
a artistas e a mastros de iscentzia.
Sozu 
Narades de s’illuminatzione
de festa in custu grande avenimentu.
Ma si sa cheja no che aeran tentu
finas esclusa fit sa religione:
dae su primu a s’ùltimu contone
chi costruidu an in custu cunventu,
a s’altare, a s’istàtua ’e su santu
s’arte est ch’at costruidu totucantu.
Piras 
Abbaidade una lampadina:
est minore-minore ma est bella.
E poi ja ti faghet sentinella:
inue b’at iscuru bi est vicina.
Tue fatu des aer un’istella
però no ti che l’intras in coghina.
Invece deo t’illùmino igue
e bi so deo ca no bi ses tue.
Màsala 
Isculto, mi faghides simpatia
cun sa ’ostra poètica favella.
Ma chie bos at dadu s’energia,
cussa est mama chi no at gemella
chi bos at regaladu poesia
e bos at dadu una ’oghe bella?
Inchinàdebbos a issa in dogni parte:
no bi pensat iscentzia e ne arte.
Sozu 
Poesias cantadas o pabilos
sun frutu ’e s’arte, ti fato a ischire.
Nara chie est ch’at téssidu sos filos
in su fritu su caldu po godire.
Est s’arte chi t’at fatu su ’estire,
t’aggiustat alva, mustatzos e pilos
ca istende a s’istadu naturale
tue assimizas a un’animale.
Piras 
Deo so in totue che inoghe,
po totu sos bisonzos so adatu.
Unu chi at che deo paga ’oghe
bi la distruit unu male ingratu
e deo su micròfono apo fatu
chi adopiat su volumen e-i sa foghe.
Dae me est chi tenet su radòpiu:
no tenet boghe e s’intendet su pròpiu.
Màsala 
Remundu, ses poeta ’e cumpetenzia:
bella figura faghes in piatza.
Si comente tocada t’est s’iscentzia
de ’incher sa natura ses in catza.
Ma a issa l’apaltenit dogni ratza
e poi dogni tipu de sementzia.
Est sa mama ’e sos sessos ambosduos
e nara cale sun sos sessos tuos.
Sozu 
Prima chi nos brighemus in sa gala
ca sas ciarras comintzan dae niente
su duomo ’e Milanu apo presente:
s’eloggiu chi merìtat li regala.
E b’est in Pisa sa turre pendente
chi paret chi che falet a un’ala
prite s’arte l’at costruida gai:
parit ruinde e no che ruet mai.
Piras 
Ma leamos sa mama naturale:
issa est benèfica e nd’’atit ruina.
Da sa natura nd’’enit dogni male:
a su coro, a sa ’entre, a s’istentina.
Tando s’iscentziadu puntuale
at inventadu dogni meighina.
E deo ti riparo, ti lu juro:
tue faghes su male, eo lu curo.
Màsala 
Cando das a s’iscentzia s’impoltu
mancu un’otada no serras in noe
e si bella figura faghes oe
mama natura in sinu t’at acoltu.
Ma de sa Portziùncola s’eroe,
ammenta, tzegu da su cancru est moltu.
Si dogni meighina as inventadu
prite no l’as curadu e ne salvadu?
Sozu 
Cand’in Roma sos Cesares bi fini
faghen su colosseo, opera esata.
Su foro ’e Roma in s’era ’e Mussolini
ja est a lu mirare opera grata
e sas bellas colonnas de Bernini
mudan de Santu Pedru sa piata.
E sa bellesa mira a dogni istante
de sa famosa cùpola ’e Bramante.
Piras 
A mie sa criadura faghet dolu
massimu si la ’ochit sa natura.
Tue as fatu su male ’e su rajolu
deo fato antiràbbica sa cura:
li fato in venas sa mia puntura
e de male non tenet oriolu.
A mie ja mi chilcan in totue:
curo sos males ch’as criadu tue.
Màsala 
Soggiu, chi s’alte pones in risaltu,
folsis a una copa ses apitu
ca unu Vaticanu beneitu
as fat’a Pedru arrivadu a in altu.
Da inue as batidu su granitu,
chie t’at regaladu su basaltu?
No b’at pensadu s’iscentzia de tzeltu
ca totu sa natura ti at ofeltu.
Sozu 
Est sa tua sa roca marmarina
ma deo fato s’istàtua bella
prite sa pedra trasformo in calchina:
post’in òpera, brillat che istella.
Si cheres osservare una capella
ti podes acostare a sa Sistina
chi artistas istudian a fundu:
benit visìtas da totu su mundu.
Piras 
Nara, Peppe, ite contat sa Sistina?
B’as tentu un’ànghelu o unu fiore.
Ma deo atraesso sa marina
ca ponzo a una nave su motore:
andat lèbia comente una frina
traspoltat zente, linnàmine e laore
e che la jughet da-e polu in polu:
dae s’inventu meu est custu solu.
Màsala 
Cust’iscentzia tenet campos ricos
e de primu pianu la signalas.
As comintzadu in maladias malas
però sos males ja no los as sicos.
A sa natura apaltenin sos bicos:
mi nde leo sas coas e sas alas.
Tando, Remundu, a sa tzega t’imbolas
si comente no curres e ne bolas.
Sozu 
Si, Piras, da sas naves mi cancellas
ti ses criende unu mare ’e problemas.
De linna fato totu sos sistemas
in salas, in saletas e in cellas.
E prima be-i fin sas caravellas,
sas barchetas cun sas naves triremas
e tenia su mare in possidentzia
prima ch’ancora naschèrat s’iscentzia.
Piras 
S’iscentzia b’est sempre in sas dimoras:
tue, sentza de me, ja contas moltu.
Colombo, cre’, chi tres meses bi at poltu
a b’andare cun naves remadoras.
Invece deo ch’imbato in ot’oras:
unu problema ti l’apo risoltu.
Eco it’est s’iscentzia ch’imbolat
sa nave ch’andat e-i su chi ’olat.
Màsala 
Ajò, Remundu, a tantu no t’arrisches:
a ti curregges sas ispressiones?
Eo t’informo pro cantu no l’isches,
nara a-b-ite in viaggiu ti pones
ca cando nadas ìmitas sos pisches,
cando ’olas imìtas sos puzones.
Pisches, puzones si si sun distintos:
custos da sa natura an sos istintos.
Sozu 
Sas caravellas no cheren distrutas
ma antzis dian cherrer beneitas
ca sas primas personas las an giutas
in cussas terras in sas vias dritas.
Deo iscavadu apo sas primas grutas,
apo fatu sas primas palafitas
e apo a prima bucadu sos montes,
fatu istradas e costruidu pontes.
Piras 
Tue segare podes unu rampu:
faghes istrada, ponte cun palatu.
Ma deo sa natura ponzo in campu:
e chi fetat cosa meda nde so gratu
ca sa natura at criadu su lampu,
deo su parafùlmine apo fatu.
Li ponzo un’astighedda rie-rie:
a pena calat ja morit inie.
Màsala
..................................................
ma si cheres insisti e arroganta.
Sa legge de natura est legge santa:
tue no bessas dae su jannile.
Cando che calat in su campanile,
cand’iscàrrigat subra ’e sa pianta:
cando su lampu est diretu a igue
ca no falat inube cheres tue.
Sozu 
Sos giardinos pensìles totu crene
meraviglias de ogni natzione:
su colosso ’e Rodi campione
po chi non s’’idat ne male ne bene
e sas òperas de su Partenone
chi bi sun in s’Acròpoli de Atene.
In sa roca ’e s’istoria ogni riga
e sun sos frutos de un’arte antiga
Piras 
Peppe, non balet a li ponner lite
ca est cun s’alte clàssica e latina.
Sa natura fat’at sa polmonite,
deo apo fatu sa pennicellina.
Fut terribile sa poliomelite,
Sabin inventad’at sa meighina.
E oe an totu cambiadu intinnos:
no si guastan pius sos pitzinnos.
Màsala 
Sos versos tuos sun originales:
balet dognunu cant’unu tesoro.
In chelveddu, in manu, in pe’, in coro
ja ses in chilca ’e curare sos males.
Dami sas dentes tuas naturales
deo ti do sas mias dentes d’oro.
Si ses iscentziadu e no ses tontu
nàrami a cambiare si ses prontu.
Sozu 
No miro ne meghina e ne velenu
si mi lassades da ’ois lontanu.
Ma su male terribile e metzanu
betat a terra ogn’òmine terrenu.
Però restat s’impronta in su Veranu
comente b’est s’impronta in s’Istaglienu
chi bellas tumbas bi at in dogni parte
e lassadas a totu las at s’arte.
Piras 
Deo sempre cun ànimu serenu
curo pitzinnos e curo pitzinnas
ca deo ap’iscobeltu su velenu
in minerales, in elvas e linnas:
nd’estrao tantas tintas dae su fenu
e fato cambiare sas intinnas.
Cumpagnu tou sempre ja mi creo
ca su ch’iscontzas tue l’acontz’eo.
Màsala 
Si ses inoghe a mi dare consizos
pensa ’e ti curregger sos faeddos.
Ma deo in domo bi tenzo ses fizos,
in limba mia si jaman piseddos:
tres sun biancos chi paren tres lizos
e tres che su calvone sun nieddos.
No b’at iscentzia e ne alte un’imperu:
totu de sa natura est su misteru.
Sozu 
Mariu ’e fizos at mesa dozina:
conchi-niedda cun conchi-biunda
bi apo ’idu calchi signorina
frutu ’e natura, sa mama fecunda.
Ma si das un’ojada a sa Giocunda
o un’ojada a sa Fornarina
sas tuas t’an a parrer che istellas
ma cuddas duas ja sun pius bellas.
Piras 
Ma cuss’est solamente una pintura,
no la ponzas cun megus a vicinu.
Una femìna at una criatura
e cumprit sos noe mese in su sinu:
tue l’as fatu astrintu su caminu
no podet partorire pro natura.
Si li fato su tagliu cesaréu
ja nàschede po interventu meu.
Màsala 
Sos versos tuos sunu versos raros
ma sos cuncetos sun pagu siguros.
Néndedi chi ses fizos tenzo caros
e si sun caros no sunu siscuros
ma t’apo nadu chi tres sun chiaros
e sos àteros trese sun oscuros.
Tue chi ses unu mastru ’e iscentzia
nara proite custa diferentzia.
Sozu 
Ma su chi morit fat’eo immortale,
cun s’arte no lu lasso in abbandonu
ca su retratu lu fato eguale
e poi assolutu so padronu.
Ti reuno una banda musicale
da poi t’immortalat in su sonu
ca est una suave melodia
chi in su mundu at una limba ebbia.
Piras 
Si deo ti los tingo a meraviglia
subitu sa piluca est cambiada.
Nàrami, no b’at fèmina cojada
e po natura diat tenner famiglia?
Si leat a bella posta una pastiglia:
fizos no cheret e fizos no ada.
S’idea ’e fecundare ti che leo:
no batis fizos ca bi ’enzo deo.
Màsala 
O Remundu, mi faghet meraviglia
si cheres fagher brillante figura.
Ube no cheren una criadura
cue poden leare una pastiglia:
ub’istérile, invece, est sa natura
aumentu no b’ada in sa famiglia.
E cun iscusas ja mi cumpiaghes:
as fatu cudda ma custa no faghes.
Sozu 
Sos monumentos in totu sos tretos
ti podes osservare a bella posta.
A Leonora inue l’ana posta
in Oristanis mira a ojos netos.
Mir’ite fatu bi an sos architetos
in totacanta s’Ismeralda Costa.
E pensa Ciusa ite fama at acoltu
a da ch’at fatu sa mama ’e su moltu.
Piras 
Pro natura fecunda che una sue
fat’as tue sa fèmina e bi creo.
Eo sa fecundidade che li leo,
li naro: sa pastiglia lea igue.
S’istérile si l’as guasta tue
no chelzas a ti l’acontzare deo.
Est bisonzu chi cambies trafila:
ja chi l’as iscontzada acontzadila.
Màsala 
Ajò, Remundu, no ch’’essemus fora
no che ’oghes su pe’ dae sa riga.
Si sa natura no bi faghet liga
no diventat s’isposa una signora:
pro cudda est finas paga sa fadiga
a no bi nascher fizos in cuss’ora.
Però tue ca ses inteligente
fues dae su fogu ca est aldente.
Sozu 
Parit ora ’e finire e terminare
gai finit sa ciarra e-i s’isfida.
Ma casteddos de ogni calidade
sa terra nostra nos l’an abbellida.
Venetzia est famosa una tzitade
ca che l’an in su mare costruida.
Est s’iscentzia mastra ’e sa fortuna
a che la fagher intro ’e sa laguna?
Piras 
Fininde naro a ue arrivo deo
no b’arrivades cun s’intentu pròpiu.
Abbaidade, unu Galileo:
inventat unu bellu telescòpiu.
S’oju sou assebeltat a su dòpiu,
s’umbra e-i sa debilesa che li leo.
Eo poto sos astros isplorare:
los bido totu chena bi pigare.
Màsala 
S’est a finire aceto s’invitu:
cheret narrer su tema a lu cessare.
Ma si abbaidades s’infinitu
est meda pius bellu de un’altare:
ricamadu ’e istellas e iscritu
afàscinat sa terra e-i su mare.
Cussu l’at sa natura in possidentzia
e iscumparit s’arte cun s’iscentzia.